Med et tilbud om 20 års betaling for husleje, el, vand og varme i et kontordomicil med plads til 890 medarbejdere forsøger den danske regering for alvor at gøre sine hoser grønne i efterårets europæiske konkurrence om at overtage Storbritanniens nuværende værtsskab for EU’s lægemiddelagentur efter Brexit.

European Medicines Agency, EMA, skal flytte fra London som følge af Brexit i april 2019, og Danmark regnes ifølge internationale vurderinger for at ligge lunt i svinget i konkurrence med byer som Amsterdam, Wien, Milano og Barcelona.

Det har længe stået klart, at erhvervskomplekset Copenhagen Towers i Ørestad vil blive det danske bud på at huse EMA-hovedkvarteret, hvis 890 medarbejdere i 2015 havde ikke mindre end 36.000 gæster. Det er til gengæld nyt, at København tilbyder de 20 års husleje og forsyninger med vand, el og varme i samme periode. Det indgår også i tilbuddet, at den danske stat tilbyder at betale for en arkitekt til at forberede de endelige behovsspecifikationer og betale for ombygningen.